Neuvoston päätöslauselma, annettu 18 päivänä marraskuuta 1999, terveyden suojelun varmistamisesta kaikissa yhteisön politiikoissa ja toiminnoissa



Virallinen lehti nro C 086 , 24/03/2000 s. 0003 - 0003



Neuvoston päätöslauselma, annettu 18 päivänä marraskuuta 1999, terveyden suojelun varmistamisesta kaikissa yhteisön politiikoissa ja toiminnoissa (2000/C 86/02) EUROOPAN UNIONIN NEUVOSTO 1. KOROSTAA, että Euroopan yhteisön perustamissopimuksen 152 artiklassa määrätään, että kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu, 2. PALAUTTAA MIELIIN, että yhteisön tulevasta toiminnasta kansanterveyden alalla 8 päivänä kesäkuuta 1999 annetussa neuvoston päätöslauselmassa(1) korostetaan yhteisön kansalaisten huolta terveyttään uhkaavista tekijöistä sekä heidän korkeaa terveyden tasoa koskevia odotuksiaan, yhteisössä toteutettavilta terveyteen liittyviltä toimilta edellytettävää näkyvyyttä ja avoimuutta sekä niitä terveyteen liittyviä haasteita, joita jäsenvaltiot ja Euroopan unioni kohtaavat uuden vuosituhannen alkaessa, 3. KATSOO näin ollen, että voimakas poliittinen sitoutuminen on tarpeen terveyden suojelun varmistamiseksi kaikkien yhteisön politiikkojen ja toimintojen määrittelyssä ja toteuttamisessa, 4. PANEE TYYTYVÄISENÄ MERKILLE komission sisäisten rakenteiden alustavan uudelleenjärjestelyn, mikä ilmentää kansanterveydelle yhteisössä annettavaa merkitystä, 5. PANEE MERKILLE komission neljännen kertomuksen terveyden suojelua koskevien vaatimusten huomioon ottamisesta yhteisön politiikoissa, 6. PANEE MERKILLE kansallisella ja kansainvälisellä tasolla tehdyn terveysvaikutusten arviointia koskevan työn sekä ympäristövaikutusten arvioinnista saadut kokemukset, 7. VAHVISTAA, että terveyden suojelun korkea taso yhteisössä edellyttää yhteensovittamista, yhdenmukaisuutta ja keskinäistä täydentävyyttä jäsenvaltioissa ja yhteisön toimielimissä, 8. VAHVISTAA komissiolle aiemmin osoitetut terveyden suojelua yhteisön politiikoissa ja toiminnoissa koskevat kehotukset, joissa tätä pyydetään erityisesti - laatimaan sopivia menetelmiä ja perusteita sekä virallinen järjestelmä, joiden avulla voidaan arvioida yhteisön politiikkojen vaikutuksia ihmisten terveyteen, - tekemään nopea ja avoin arviointi yhteisön politiikkojen terveysvaikutuksista, - määrittämään vuosittaisessa työohjelmassaan kaikki ehdotukset, jotka voivat vaikuttaa terveyden suojeluun, - noudattamaan tulevissa kertomuksissa ongelmakeskeistä lähestymistapaa ja keskittymään asioihin, joilla on välitöntä merkitystä, ottaen samalla huomioon uuden kansanterveysohjelman painoalueet, 9. KEHOTTAA EDELLEEN komissiota - laatimaan strategian ja sisällyttämään asianmukaisia osia ehdotukseen kansanterveyden alan toimintaohjelmaksi sekä luomaan asianmukaiset rakenteet terveyden suojelua koskevan velvoitteen toteuttamiseksi kaikissa yhteisön politiikoissa, - kehittämään edelleen yhteisön politiikkojen ja toimintojen terveysvaikutusten arviointia ja perustamaan asiantuntijaverkoston, jonka tarkoituksena on edistää yhteisön tasolla sovellettavia menetelmiä, taitoja ja yhteistä terminologiaa, - määrittämään ongelmakeskeistä lähestymistapaa käyttäen asiaan liittyviä yhteisön toimenpiteitä niiden terveysvaikutusten arvioimiseksi sekä käyttämään niitä kokeiluina, joita voidaan soveltaa laajemmin muissa yhteisön politiikoissa, 10. KEHOTTAA VOIMAKKAASTI jäsenvaltioita - ottamaan terveysvaikutukset huomioon silloin, kun ne sovittavat yhteen omia politiikkojaan ja osallistuvat yhteisön politiikkojen kehittämiseen, - osallistumaan yhteisön tasolla tapahtuvaan työskentelyyn arvioimalla yhteisön politiikkojen ja toimien terveysvaikutuksia kansallisella tasolla, ja - antamaan komissiolle tietoja eri alojen väliset rajat ylittävän politiikan kehityksestä kansallisella tasolla, mukaan lukien yhteisön politiikkojen ja toimien vaikutus. (1) EYVL C 200, 15.7.1999, s. 1.